**ŽIVOT JEDNE KRAVATE**

Stajala sam u trgovini, usamljena. Ostale kravate su se prodale, a mene nitko nije želio. Svi su htjeli svečane, lijepe i jednobojne kravate,a ja sam bila posebna, blesava, šarena kravata koju nitko nije htio ni pogledati. Sve dok se nije pojavio visoki mladić.

Obišao je trgovinu i tužno krenuo prema izlazu. Ali tada me ugledao, nasmijao se i viknuo: "Savršeno!" Brzo me zgrabio i odnio na blagajnu.

Bio je to najljepši dan u mom životu! Mislila sam da sanjam. Zar me stvarno netko želi kupiti? Zamotali su me u svečani crveni papir. Bilo mi je malo vruće unutra, ali dobro. Avantura počinje! Sljedeći dan je bio vrlo užurban, događale su se čudne stvari. Kroz malenu rupicu na papiru mogla sam vidjeti što se događa oko mene. Opet smo bili u automobilu, ali ovj put je bilo drugačije. Mladić je bio svečanije odjeven. Imao je bijelu košulju, crne hlače i sjajne crne cipele. Tko zna kamo me vodi? Nakon duge vožnje stigli smo. Unio me u kuću u kojoj je bilo puno ljudi. I svi su imali kravate. Bilo je vrlo bučno i vruće. Netko je napokon počeo skidati taj crveni papir s mene. Kada su me ugledali, svi su se počeli smijati. Smijala sam se i ja, iako nisam znala čemu se smijemo. Otkrit ću vam tajnu. Na momačkoj večeri moga tate bila sam najpopularnija kravata. Vesela, otkačena s veselim *smajlićem* otisnutim na crvenoj podlozi plesala sam sa svojim ušminkanim, svilenim rodicama.Nakon zabave smjestili su me u ormar na vješalicu s drugim kravatama. One često izlaze s tatom na poslovne sastanke, večere, šetnje. Ja vrijeme provodim strpljivo čekajući svoj izlazak.

I evo, danas je moj dan, Dan kravata. U 7.c razredu sam na vratu djevojčice čiji me tata dobio na poklon. Baš sam sretna!

 Petra Dujmov